Den gamle julesang lyver ikke. Julen koster virelig mange penge, og i Nordjylland er den lidt dyrere end i resten af landet.

December er en måned med hygge, god mad, lidt til kaffen - både vådt og sødt og så er det selvfølgelig juleaften. Og det koster! I Nordjylland koster det faktisk 45 procent mere at komme gennem december end hvad det gennemsnitligt koster at komme igennem en måned resten af året. Og det koster 16 procent mere at komme gennem december i Nordjylland end i Danmark i øvrigt. I følge Dansk Statistiks forbrugsundersøgelse koster det faktisk 13.271,77 kroner at komme gennem julemåneden i Nordjylland mens resten af de danske husstande i snit kan nøjes med at se 11.401,19 kroner forvandle sig til andelår, brunede kartofler, rødvin, juleslik og hvad man ellers bruger i julemåneden. Danmarks Statistik har faktisk lavet forbrugsundersøgelsen helt ned i detaljen, og kigger i den såkaldte juleopgørelse på 927 forskellige varer og varegrupper og ser på hvor mange penge vi bruger på de enkelte grupper i julemåneden (24. november til 24. december) i forhold til resten af året. Og mange af resultaterne er meget overraskende - om end også noget usikre, fordi de går sådan i detaljen. Men her er de alligevel. I julemåneden bruger vi nordjyder 70 procent mindre på pilsner-øl. Men 477,55 procent mere på stærk øl. Vi skruer vores cigaretregning ned med 30 procent, men skruer vores cigarbudget om med 1279 procent. Vi bruger 195,92 kroner på chokolade i julemåneden. Det er 160,71 procent mere end normalt. Vi køber 1888,78 procent flere frosne ænder og gæs end normalt og 205,46 procent mere på svinekam end i øvrigt. Sidst men ikke mindst viser tallene at vi enten pynter mere op, eller bruger flere penge på pynten. Posten juletræ, dekorationer, kranse, og så videre stiger nemlig med 345,56 procent.